kardosdrur/scandi-wiki huggingface dataset:
Hokus Pokus Kosteskaft

Hokus Pokus Kosteskaft er en film fra 1971 lavet af Disney-studierne. Den er baseret på en bog af Mary Norton og blev instrueret af Robert Stevenson. Filmen er samme musical-tegnefilm-stil som Mary Poppins. Hovedrollerne spilles af Angela Lansbury og David Tomlinson.

Handling 

Filmen udspiller sig under 2. verdenskrig, hvor London bombes af nazisterne. De tre søskende Chalie, Cindy og Paul bliver sendt i sikkerhed på landet, hvor de bliver indkvarteret hos den ældre Eglantine Price (Lansbury), der ikke ønsker at have dem boende.

Børnene erfarer af Frk. Price er en heks og udnytter denne viden til at afpresse hende. For at få dem til at holde på hemmeligheden fortryller hun en seng, så de sammen kan rejse til en masse spændende steder for at finde den trylleformular, der kan få almindelige objekter til at bevæge sig. På deres rejse møder de bl.a. Professor Emelius Browne (Tomlinson), der påstår at være i besiddelse af en bog med den omtalte formular. Han er dog en bedrager, der kun har halvdelen af bogen. Alligevel bliver han i løbet af eventyre mere og mere interesseret i Frk. Price.

Sange 
Blandt sangene i filmen kan nævnes:
 "The Old Home Guard" 
 "The Age of Not Believing"
 "Eglantine"
 "Don't Let Me Down"
 "Portobello Road"
 "The Beautiful Briny" (oprindeligt skrevet til Mary Poppins, men ikke benyttet)
 "Substitutiary Locomotion"
 "A Step In The Right Direction"

Eksterne henvisninger 
 

Amerikanske film fra 1971
Film fra Disney
Engelsksprogede film
Militærlæge

En militærlæge er en læge, der er ansat i det militære system m.h.p. varetagelse af forsvarets lægelige opgaver. Reservelægeuddannelsen tilbyder en række lægefaglige kurser blandt andet i idrætsmedicin, katastrofemedicin og traumatologi. Uddannelsen kvalificerer lægen til kunne udføre behandling under felt – og krigsforhold. Uddannelsen planlægges, tilrettelægges og gennemføres ved Forsvarets Sundhedstjeneste på Center for Sundhed- og Sanitetsuddannelser i Aarhus. Kurset gennemføres 1 gang om året af 5 måneders varighed. Lægen udnævnes herefter til officer, men har en anden betegnelse end de øvrige officerer. Se tabel nedenfor.

Eksterne kilder og links 

Gradstegn i søværnet
Gradstegn i hæren
Gradstegn i flyvevåbnet

Læge
Stillingsbetegnelser inden for sundhed
Deutsche Telekom

Deutsche Telekom AG (fork. DTAG, ofte blot Telekom) er et tysk teleselskab. Selskabet, der omsætter for 435 mia. kr. (2012) årligt, er Europas største i branchen. Deutsche Telekom har hovedkvarter i Bonn og beskæftiger ca. 232.000 ansatte (2005).

Tidligere var Deutsche Telekom en del af Deutsche Bundespost (i dag Deutsche Post), men har siden 1996 været et børsnoteret aktieselskab. Deutsche Telekom er delvist ejet af den tyske stat, der direkte ejer 15,7% og gennem den statsejede investeringsbank kfW yderligere 17% indirekte. Den største aktionær er det amerikanske selskab Blackstone med 3,34%. Den store majoritet af aktierne – 61,73% – ejes af småaktionærer.

Deutsche Telekom er ikke aktiv på markedet for telefoni i Danmark, men koncernens IT-selskab, T-Systems, har sit nordiske hovedkvarter i Ballerup med omkring 60 ansatte.

T-Mobile Team 

Deutsche Telekom grundlagde i 1991 cykelholdet Team Telekom (fra 2004: T-Mobile Team) der i en årrække hørte til de mest successfulde hold i den professionelle cykelsport. I efteråret 2007 meddelte Telekom imidlertid at de med øjeblikkelig virkning stoppede som sponsor for cykelholdet. Det skete efter at flere af holdets ryttere fra 1990'erne – bl.a. Bjarne Riis, Erik Zabel, Rolf Aldag og Brian Holm – i maj 2007 indrømmede dopingmisbrug. Holdets tidligere stjerne, Jan Ullrich var året forinden blevet fyret fra T-Mobile Team efter at have været blevet ekskluderet fra Tour de France 2006. Og i 2007-udgaven af Tour de France blev T Mobile-rytteren Patrik Sinkewitz ekskluderet på grund af doping.

Eksterne henvisninger 

 Deutsche Telekoms hjemmeside

Noter 

Telekommunikationsvirksomheder fra Tyskland
Virksomheder i Bonn
Linda Villumsen

Linda Villumsen Serup (født 9. april 1985) er en newzealandsk tidligere cykelrytter af dansk oprindelse. Hun skiftede fra dansk til newzealandsk statsborgerskab i slutningen af 2009.

Villumsen har været Danmarksmester i både linjeløb og enkeltstart tre gange. I 2006 vandt hun Route de France Féminine, som populært kaldes kvindernes Tour de France. Ved Sommer-OL 2008 i Beijing blev hun nummer fem i linjeløbet. Hun vandt bronze ved VM i enkeltstart 2009 for Danmark og sølv for New Zealand 2011. I 2015 vandt Linda Villumsen VM i enkeltstart. I juni 2017 underskrev hun kontrakt med Team VéloCONCEPT Women, som blev styret af Bjarne Riis, der også kommer fra Herning.

I 2009 deltog hun i TV programmet Stjernetræf.

Kildehenvisninger

Eksterne henvisninger 

 Feltet.dk - Linda Villumsen stopper karrieren
 Feltet.dk - Derfor "Stopper" Linda Villumsen
 

Kvindelige cykelryttere fra Danmark
Personer fra Herning
Kvindelige cykelryttere fra New Zealand
Cykelryttere ved sommer-OL 2008
Cykelryttere ved sommer-OL 2012
Cykelryttere ved sommer-OL 2016
Deltagere for Danmark ved sommer-OL 2008
Deltagere for New Zealand ved sommer-OL 2012
Deltagere for New Zealand ved sommer-OL 2016
Claudius Hansen

Claudius Christoffer Hansen (født 19. maj 1888 i Assens, død ?) var en dansk arkitekt.

Uddannelse 
Tømrersvend 1906; Afgang som bygningskonstruktør fra Odense Tekniske Skolei 1909.

Dimittent til Akademiets Arkitekturskole af Gustav Vermehren, optaget i 1910 og afgang i 1917.

Medhjælper hos Gotfred Tvede (1916-18), hos Carl Petersen (1919-21). Undervisningsassistent ved Akademiets Arkitekturskole (1918-20).

Bygninger 
Medhjælper ved opførelsen af Faaborg Museum (1912). Domhus i Kolding (1917-18), sammen med Alf Cock-Clausen præmieret), udvidelse af Odense Rådhus (1938), samt Lundekrogen 3-4 i Gentofte, som udgør en del af Studiebyen.

Kilde 
 Weilbachs Kunsterleksikon 1947

Danskere i 1900-tallet
Arkitekter fra Danmark
Ansatte ved Kunstakademiets Arkitektskole
Personer fra Assens
Nyklassicistiske arkitekter
Jeppe Mehl

Jeppe Mehl (født 21. september 1986) er en dansk fodboldspiller, der spiller i Thisted FC. 

Mehl stammer fra Thisted og begyndte at spille fodbold i den lokale klub. Han skiftede fra Thisted FC til Esbjerg fB i 2007. I 2011 skiftede han fra EfB til AC Horsens på en 5-årig kontrakt. I 2018 vendte han tilbage til sin ungdomsklub Thisted FC, efter at hans kontrakt udløb hos AC Horsens.

Referencer

Eksterne henvisninger 
 Superligastatistik på danskfodbold.com
 

Fodboldspillere fra Danmark
Fodboldspillere fra AC Horsens
Fodboldspillere fra Esbjerg fB
Fodboldspillere fra Thisted FC
Ærespromenade

En ærespromenade er et fortov eller et gadeafsnit på en gågade, hvor berømte personer æres med en hædersflise. I København finder man en ærespromenade på Frederiksberg Allé ud for Café Promenaden, hvor danske skuespillere er foreviget med hver sit portræt på en granitflise. Senest er skuespillerinden Trine Dyrholm beæret med hædersflise. Tidligere fliser hædrer Niels Olsen, Thomas Eje, Sidse Babett Knudsen, Iben Hjejle, Mads Mikkelsen, Peter Mygind, Bodil Udsen, Anders W. Berthelsen, Nikolaj Lie Kaas, Ghita Nørby og Birthe Neumann .

Den første ærespromenade, som blev oprettet, er ærespromenaden i Hollywood (Hollywood Walk of Fame), grundlagt af byen Hollywood i 1958.

Se også
 Æresgalleri

Monumenter

en:Walk of fame
fr:Walk of Fame
nl:Walk of Fame
Azimut (skibsdel)

En azimut er en fremdrivningsskrue, der kan roteres 360 grader.

Varianter

Mekanisk  

Oprindeligt var azimutdrevet tænkt som et kombineret ror/skrue-arrangement og var derfor placeret, hvor roret normalt sidder. Denne placering kom også af, at skruen via diverse udvekslinger og skrueaksler skulle forbindes til motoren.

Elektrisk 

Elektriske azimutdrev kunne placeres efter behov, og man kender dem især fra færger, hvor der placeres et drev i hvert hjørne af færgen. Dette giver en ekstremt god manøvredygtighed.

Elektrisk nedsænkbar 

Den nedsænkbare azimut er typisk placeret i bunden af skibet langs bundens midterlinie i den forreste halvdel af skibet. 

Grunden til, at skruen er nedsænkbar, er, at den kun benyttes ved manøvrer, når skibet ligger stille, og derfor trækkes ind i skroget for ikke at sænke hastigheden ved sejlads.

Den benyttes for eksempel inden for offshore-industrien, hvor supportskibe placeres ved en boreplatform. Her nedsænkes azimutten, og skibets styreautomatik fastlåser fartøjet i forhold til platformen.

Azimutbrønd 

Placeringen af azimutten under skibet giver et vedligeholdelsesproblem især i forbindelse med reparationer i tørdok eller flydedok.

For at få adgang til azimutten skal dokken være udstyret med en azimutbrønd, der er en ekstra ’kasse’ i dokken, hvori azimutten kan nedsænkes.

Teknologi
Skibsterminologi
Azimut

Azimut har flere betydninger:
 Azimut (astronomi) – er en vinkel til et himmellegeme.
 Azimut (skibsdel) – er en roterbar skibsskrue.
 Azimut (yacht) - italiensk luksusyacht.
Vadsø

Vadsø kommune (, ) ligger i den østlige del af Troms og Finnmark fylke i Norge. Den grænser i nord til Båtsfjord, i nordøst til Vardø og i vest til Nesseby. Syd for Varangerfjorden ligger Sør-Varanger kommune. Foruden byen Vadsø dækker kommunen Vestre Jakobselv og Kariel i vest, og Kiby, Golnes, Ekkerøy, Krampenes og Skallelv i øst.

Vadsø var på Gustav Vasas tid (1523–60) et svensk fiskerleje. Ifølge en rapport fra 1607 blev fiskerne jaget fra stedet.

Vadsø har haft bystatus siden 1833 og er administrationscentrum i Finnmark. Der bor lidt over 5.000 indbyggere i byen og vel 1.000 mere i resten af kommunen. Byen har haft en betydelig indvandring fra Finland i 1800-tallet og regnes derfor som kvenhovedstaden. I 1700-tallet begyndte finner, hovedsageligt fra Østerbotten, at indvandre og blev kaldt kvener. I Vadsø var deres antal så stort, at stiftamtmanden i 1875 bekymrede sig for det norske sprogs fremtid, da han mente, der var flere finner i Vadsø end nordmænd og samer sammenlagt.

På nationaldagen 17. maj 1934 blev Finnmark kringkaster åbnet i Vadsø. Under anden verdenskrig blev Vadsø centrum stærkt skadet, især under "storbombingen" 23. august 1944. Omkring 2.000 tyske soldater var i byen, da henved 50 sovjetiske bombefly, eskorteret af 70 jagere, lagde byen i grus. I løbet af den knappe time, angrebet varede, blev 14 civile dræbt og omkring 150 bygninger antændt. De tyske soldater brændte og sprængte ikoniske bygninger, kirken og folkeskolen, inden de trak sig tilbage sidst i oktober 1944. Efter krigen blev byen genopbygget på en ny måde.

NRK Troms og Finnmark har kontorer med ansatte i Alta, Kirkenes, Vadsø og Hammerfest. Avisen Finnmarken udkommer i Vadsø seks dage om ugen.

Vadsø har anløb af Hurtigruten, og Vadsø lufthavn ligger i Kiby, lige øst for byen.

Vadsø kommune ligger på Varangerhalvøen, hvor man har let adgang til godt rypeterræn og fiskeri efter laks og ørred. Varangerfjorden er rig på fiskearter som torsk, sej, stenbider, laks og kongekrabbe.

Varangerfestivalen er en blues- og jazzfestival, som arrangeres hvert år i begyndelsen af august. Kongekrabbefestivalen Polar spectacle blev første gang arrangeret i byen i oktober 2004, men besluttet nedlagt i 2016 efter længere tids underskud.

Noter

Eksterne henvisninger 

 Kultur i Vadsø på kort fra Kulturnett.no
 Vadsø museum
 Sprett.net – privat ungdoms-webportal

Byer i Norge
Kommuner i Finnmark
Kommuner i Troms og Finnmark
Henning Jørgensen (1883-1973)

Henning Jørgensen (23. september 1883 i Fredericia – 23. juli 1973 i Kirkelte) var en dansk arkitekt. Han var gift med Ingeborg Nielsen.

Udstillinger 
Charlottenborg: 1918, 1920, 1925, 1927, 1930, 1932, 
Forum 1929.

Udmærkelser 
C.F. Hansen Medaillen (1930)

Bygninger 
Risbygaard, for direktør W. Witzke; 
Villa Egtofte, Egtoftevej 11, Vedbæk. Opført 1918/1920. (Danmarks dyreste hus pr. oktober 2020.)
Fru Martha Muus' villa i Hellebæk begge fra 1920, 
Ombygning af Taarbæk Strandvej 105, 
Holmegaarden Ordrupvej 38-42 (præmieret 1926),
Villaen Abellund (C.F. Hansen Medaillen 1930), 
Kontorchef L.J. Irlyks Hus Schimmelmannsvej 9,
Roskildegaarden Roskildevej (1933-34),
 Ordrupvej 75 og 83 (1934); 
Roskildevej-Hoffmeyersvej (1935), 
Boligbebyggelsen ved volden (1938) sammen med Tyge Hvass 
Lundeskovsvej 5, 24 og 29 i Gentofte som udgør en del af Studiebyen 
Villaen på Ole Borchs vej 47 i Valby i 1923

Kilder 
 Weilbachs Kunsterleksikon 1947

Arkitekter fra Danmark
Danskere i 1900-tallet
Nyklassicistiske arkitekter
Personer fra Fredericia
Karel Reisz

Karel Reisz (21. juli 1926 i Ostrava, Tjekkoslovakiet – 25. november 2002 i London, England) var en af de vigtigste filmskabere i efterkrigstidens Storbritannien. Han kom til England i 1938 som jødisk flygtning; hans forældre døde i Auschwitz. 
I krigens sidste år var han pilot i RAFs tjekkoslovakiske eskadrille.
Efter kemi-studier på Cambridge underviste han i to år på en folkeskole i London.

Filminteresse 
Efter at have vist sine evner som freelance filmskribent redigerede Reisz for British Film Academy en lærebog om filmklipning. Han bidrog også til filmtidsskrifter, f.eks. Sight and Sound og skabte sammen med bl.a. Lindsay Anderson, Penelope Houston, Gavin Lambert og Peter Ericsson det højt respekterede og provokerende Sequence.

I 1952 blev han den første programredaktør hos National Film Theatre (senere en del af British Film Institute) med et repertoire af smalle, uafhængige og ikke-britiske film. Året efter udgav han The Technique of Film Editing (Filmklipningens teknik) der med sine siden flere end 30 oplag er blevet et standardværk. Han hævdede selv, at han skrev den ud fra film han så, og at han på det tidspunkt aldrig havde sat sine ben i et klipperum.

Dokumentarfilm 
Sammen med bl.a. nævnte Lindsay Anderson og instruktøren Tony Richardson grundlagde Reisz Free Cinema-bevægelsen med et manifest, der krævede større realisme og mere spontanitet i film. Efter flere mindre dokumentarfilm slog han igennem i 1959 med We are the Lambeth Boys, en opmuntrende frisk dokumentarisk fortælling om arbejderklassens ungdom. Filmen var finansieret af bilfirmaet Ford, for hvem Reisz til gengæld skabte en række reklamefilm.

Spillefilm 
Året efter kom hans helt store kunstneriske gennembrud med spillefilmen Lørdag aften, søndag morgen, der byggede på Alan Sillitoes roman af samme navn. Filmen, med Albert Finney i hovedrollen blev værdsat verden over af både publikum og anmeldere.

Blandt hans øvrige spillefilm skal her nævnes kom Morgan! 1966 (da: Morgan, skrupravende skør) med Davis Warner og Vanessa Redgrave, 1968 Isadora med Vanessa Redgrave, 1974 The Gambler med James Caan og i 1981 Den franske løjtnants kvinde med Meryl Streep og Jeremy Irons.

Filmliste 
 Momma Don't Allow (kortfilm, 1955)
 We Are the Lambeth Boys (kortfilm, 1958)
 Lørdag aften, søndag morgen (Saturday Night and Sunday Morning, 1960)
 Når mørket sænker sig (Night Must Fall, 1964)
 Morgan, splitterravende skør (Morgan: A Suitable Case for Treatment, 1966)
 Isadora (1968)
 Hasard (The Gambler, 1974)
 Dog soldiers - stop regnen (Who'll Stop the Rain, 1978)
 Den franske løjtnants kvinde (The French Lieutenant's Woman, 1981)
 Sweet Dreams (1985)
 Uskyldig dømt (Everybody Wins, 1990)
 The Deep Blue Sea (tv, 1994) 
 Act Without Words (tv, 2000)

Eksterne henvisninger 

 
 Nekrolog i The Independent 28. november 2002

Filminstruktører fra Storbritannien
Personer fra Ostrava
Den franske løjtnants kvinde

Den franske løjtnants kvinde har flere betydninger:

 Den franske løjtnants kvinde (roman) – en roman af John Fowles.
 Den franske løjtnants kvinde (film) – en film, der bygger på roman af Karel Reisz.
Den Nordlige Alliance

Den Forenede Islamiske Front for Afghanistans Redning (Jabha-yi Muttahid-i Islami-yi Milli bara-yi Nijat-i Afghanistan), bedst kendt som Den Nordlige Alliance i de vestlige medier, var en militær og politisk paraplyorganisation skabt af den Islamiske Stat Afghanistan i 1996.

Organisationen samlede forskellige afghanske grupper, der tidligere havde bekæmpet hinanden. Sammen bekæmpede de i stedet Taliban-styret i Afghanistan. I slutningen af 2001, vandt alliancen, med massiv hjælp fra amerikansk flystøtte og specialstyrker, deres kamp, og erobrede det meste af Afghanistan fra Taliban.

Politiske partier i Afghanistan
Frontspark

Frontspark (fra koreansk ap-chagi, front-spark) er et særligt spark, der anvendes i koreansk kampsport – herunder taekwondo.

Det hører til blandt de første spark man lærer i taekwondo, og er en del af Dansk Taekwondo Forbunds officielle pensum til 10. Kup – hvidt bælte med gul snip.

Udførelse 

Knæet trækkes op til brystet, vristen strækkes og tæerne flexes tilbage, hvorefter underbenet føres frem mod målet, der rammes med fodbalden (apchook), hvilket giver en forholdsvis lille kontaktflade, som derved kan medføre større skade på målet.

Se også 
 cirkelspark
 Kampsport

Kampsport
Martin Pedersen (tennisspiller)

Martin Pedersen (født 15. juni 1987) er en dansk tennisspiller. Han begyndte at spille tennis i 1993 i Holbæk, men spiller i dag for KB Tennis.

Martin Pedersen har vundet et stort antal af danmarksmesterskaber i ungdomsrækkerne. I seniorrækkerne er det indtil videre blevet til en double-titel, som han vandt indendørs i 2007 med Thomas Kromann.

I 2004 spillede han sig som den første dansker i double-finalen i den store internationale ungdomsturnering Orange Bowl, men tabte med sin double-makker Abdulla Magdas til Piero Luisl/David Navarette med 6-1, 6-4.

I juni 2007 vandt Martin Pedersen sin første Future-turnering, Norway F1, da han i finalen slog nordmanden Erling Tveit 6-3, 6-1. I den efterfølgende Future-turnering, Norway F2, spillede Martin Pedersen sig også i finalen, men måtte her bøje sig for landsmanden Rasmus Nørby som vandt 6-3, 4-6, 7-6 (5).

Martin Pedersen har deltaget i to Challenger-turneringer (niveauet over Future-turneringer). Første gang var i oktober 2006, hvor han blev tildelt et wild card til Købstædernes ATP Challenger og tabte i 1. runde til tyske Michael Zverev (ATP 157) med 6-3, 6-4. Senest kvalificerede han sig i juli 2007 til hovedturneringen af Shelbourne Irish Open og tabte først i finalen til indiske Rohan Bopanna (ATP 289) med 6-4, 6-3. I første runde af hovedturneringen slog han i øvrigt sin landsmand Frederik Løchte Nielsen med 6-4, 7-6 (5). Martin stoppede den internationale karriere i 2010, men er fast inventar på det danske Davis Cup hold.

Noter

Eksterne henvisninger 

Tennisspillere fra Danmark
Tennisspillere fra KB Tennis
Cirkelspark

Et cirkelspark (fra koreansk Dollyo-chagi, cirkel-spark) er et spark hvor udøveren løfter benet og roterer foden/knæet rundt om sig selv, hvorved benet strækkes ud og derved slår med skinnebenet eller foden. Cirkelspark er kraftige angreb og bruges særligt spark indenfor koreansk kampkunst, f.eks. taekwondo. Det hører til blandt de første spark man lærer i taekwondo og findes i flere varianter. I japansk kampkunst, f.eks. karate, kaldes sparket mawashi-geri.

Udførelse 

Der er flere varianter af sparket f.eks. baldeung dollyo chagi, hvor der rammes med vristen og apchook dollyo chagi, hvor der rammes med fodbalden. Førstnævnte er en del af Dansk Taekwondo Forbunds officielle pensum til 9. Kup – gult bælte.

Med baldeung dollyo chagi trækkes knæet op til brystet, hoften drejes og underbenet føres i en horisontal linje mod målet med vristen strakt – der rammes med vristen, også kaldet baldeung på koreansk.

Se også 
 Kampsport
 Frontspark

Kampsport
Stokholm

Stokholm har flere betydninger:
 Stokholm – efternavn
 Anna Stokholm, skuespiller
 Jon Stokholm, højesteretsdommer
 Maria Stokholm, skuespiller
 Nicolai Stokholm, fodboldspiller
 Nikolaj Stokholm, skuespiller og standup-komiker
 Toke Stokholm, advokat, borgmester
 Stokholm – stednavn flere steder i Danmark
 Stokholm (Harndrup)
 Stokholm (Knebel)
 Stokholm (Stenløse)
 Stokholm Sø (Hobro)
 Stokholmhus (Frederikshavn)
 Stokholm – holm i Norge, Stokkøya
 Stokholm – bygning i Dordrecht, Holland

Se også 
 Stockholm – Sveriges hovedstad
 Stockholm (flertydig)
Willard Motley

Willard Francis Motley (14. juli 1909 i Chicago – 4. marts 1965 i Cuernavaca, Mexico) var en amerikansk forfatter, journalist og essayist.

Herhjemme er han særligt kendt for romanen Knock on any Door 1947, der udkom på dansk i 1948 under titlen Lev stærkt - dø ung. 1948

Essayister fra USA
Romanforfattere fra USA
Journalister fra USA
Essentielt næringsstof

Et essentielt næringsstof er et næringsstof som er livsvigtigt for at en organisme kan fungere korrekt. (ordet essentiel betyder indenfor fysiologi livsvigtig)

Essentielle næringsstoffer kan ikke syntetiseres i organismen, men må tilføres denne udefra via føden. De essentielle næringsstoffer inkluderer vitaminer, mineraler, fedtsyrer og aminosyrer.

Forskellige arter har meget forskellige essentielle næringsstoffer. De fleste essentielle næringsstoffer og substanser er vigtige for stofskiftet men kan ikke syntetiseres af organismen. F.eks. kan mineraler ikke syntetiseres, og mennesket er derfor nødt til at indtage det jern med kosten, som er nødvendigt for at blodets hæmoglobin kan fungere. Jern i kroppen kan genbruges, men det mistes også og skal erstattes af nyt, f.eks. når man bløder fra et sår, eller når kvinder har menstruation.

Alle essentielle næringsstoffer er giftige i store mængder. Nogle kan dog indtages i større doser end det er påkrævet uden uheldige bivirkninger.

Essentielle næringsstoffer 
 Essentielle fedtsyrer:
 Alfalinolensyre
 Linolsyre
 Aminosyrer, som er essentielle for alle mennesker:
 Histidin
 Isoleucin
 Lysin
 Leucin
 Methionin
 Fenylalanin
 Threonin
 Tryptofan
 Valin
 Aminosyrer, som er essentielle for børn:
 Arginin
 Vitaminer:
 Biotin (vitamin B7, vitamin H)
 Choline (vitamin Bp)
 Folat (folsyre, vitamin B9, vitamin M)
 Niacin (vitamin B3, vitamin P, vitamin PP)
 Pantothensyre (vitamin B5)
 Riboflavin (vitamin B2, vitamin G)
 Thiamin (vitamin B1)
 Vitamin A (retinol)
 Vitamin B6 (pyridoxin, pyridoxamin, eller pyridoxal)
 Vitamin B12 (cobalamin)
 Vitamin C (askorbinsyre)
 Vitamin E (tocopherol)
 Vitamin K (naphthoquinoider)
 Mineraler: Biokemiske studier fra 2006 indikerer at de følgende grundstoffer (ud over H, C, N, og O) er nødvendige for menneskets sundhed:   
 Bromin (Br)
 Calcium (Ca)
 Klorid (Cl-)
 Kobolt (Co)
 Kobber (Cu) 
 Krom (Cr)
 Fluor (F)
 Jod (I)
 Jern (Fe)
 Kalium (K)
 Magnesium (Mg)
 Mangan (Mn) 
 Molybdæn (Mo)
 Natrium (Na)
 Fosfor (P) 
 Selen (Se) 
 Svovl (S)
 Tin (Sn)
 Vanadium (V)
 Zink (Zn) 
Mængderne varierer meget. F.eks. indeholder en person på 70 kg 2,3 g zink men kun 0,001 g kobolt.

Kilder

Mere litteratur 
 Hausman, P, 1987, The Right Dose. Rodale Press, Emaus, Pennsylvania. 

Metabolisme
Prisepenge

Prisepenge er et beløb som udbetales til besætningen på et skib som belønning for et under søslag eller kapring opbragt eller beslaglagt skib eller vareparti.

Dette efter salg af samme.

Se også
 Priseret

Maritim historie
Christian Pihl Pedersen

Christian Pihl Pedersen (født 29. maj 1989 i Nykøbing Falster) er en dansk fodboldspiller.

Da han som helt ung underskrev kontrakt med FC Nordsjælland, blev drengen fra Falster for første gang i karrieren professionel. Han kom fra et semiprofessionel ophold i LFA og herved underskrev han en 2½ årig kontrakt med den sjællandske klub. 

Selvom det startede godt for talentet i FCN, hvor han var i truppen til sæsonens to første kampe, begyndte det at gå ned ad bakke. Adskillige skader ødelagde Pihls muligheder for at overbevise Wieghorst og co.. Det endte derfor med et skilsmisse med FC Nordsjælland i julen 2008, hvor han forlod klubben og vendte tilbage til barndomsklubben Lolland-Falster Alliancen, hvor han har nummer 7, og skal genopbygge det talent, der før få år siden gjorde ham til et interessant objekt for flere europæiske klubber.

Eksterne henvisninger 
 

Fodboldspillere fra Danmark
Personer fra Nykøbing Falster
SATS

SATS har flere betydninger:
 SATS (fitnesskæde)
 Small Aircraft Transportation System